Skolevalg for elever i 8., 9. og 10. klasse

Om Skolevalg

Skolevalg er et tre uger langt undervisningsforløb, der kulminerer med en autentisk afholdt valghandling for elever i 8., 9. og 10. klasse. Forløbet starter den 17. januar og valget afholdes den 4. februar.

Her på Skolevalg.dk kører et valgkampslignende undervisningsforløb tilrettelagt med udgangspunkt i Fælles Mål for samfundsfag med mulighed for at arbejde tværfagligt med danskfaget. De to fags faglige felter kan supplere hinanden og være med til at forberede eleverne til at deltage og tage medansvar i et samfund med frihed og folkestyre.

Undervejs skal eleverne udvælge mærkesager, lave et interview til et nyhedsindslag og deltage i paneldebatter med ungdomspolitikere.

Op til valget får eleverne udleveret valgkort og stemmesedler, som de skal sætte deres kryds på i de opstillede stemmebokse. Landsresultatet afgøres på en stor tv-transmitteret valgaften på Christiansborg.

Skolevalg arrangeres af Folketinget og Børne- og Undervisningsministeriet i samarbejde med DUF – Dansk Ungdoms Fællesråd.

Kontakt: skolevalg@ft.dk.